作者:無名氏
標題:賀新郎
內容:喜動神仙屋。正三秋、長空月滿，又逾一宿。傳道垂弧當此日，緣是藍田生玉。更子舍、新歸婉淑。好事重重欣逢遇，合稱觴、宴席傾醽醁。拼一醉，歡娛足。桃源慶婿歌新曲。想蓬萊、仙洞又獻，長生真籙。看一點、老人照耀，牛女萊庭祝福。合長幼、芝蘭滿目。總向來秋高折桂，麻衣換取藍袍綠。永遇樂，食天祿。